തിരുക്കുറൾ ഭാഷ
അകാരമാമെഴുത്താദിയാകുമെല്ലായെഴുത്തിനും
ലോകത്തിന്നേകനാമാദി ഭഗവാനാദിയായിടും. 

സത്യമാമറിവാർന്നുള്ള ശുദ്ധരൂപന്റെ സത്പദം
തൊഴായ്കിൽ വിദ്യകൊണ്ടെന്തിങ്ങുളവാകും പ്രയോജനം? 

മനമാം മലരേ വെല്ലുന്നവന്റെ വലുതാം പദം
തൊഴുന്നവർ സുഖം നീണാൾ മുഴുവൻ വാഴുമൂഴിയിൽ. 

ആശിക്കുക വെറുത്തീടുകെന്നതില്ലാത്തവന്റെ കാൽ
അണഞ്ഞീടിലവർക്കേതുമല്ലലില്ലൊരു കാലവും. 

ഈശന്റെ വലുതാം കീർത്തി വാഴ്ത്തുന്നവരിലെന്നുമേ
ഇരുളാലണയും രണ്ടു വിനയും വന്നണഞ്ഞിടാ. 

വാതിലഞ്ചും വെന്നവന്റെ നീതിയും നേരുമായിടും
വഴിയിൽ പറ്റി നിന്നീടിൽ വാഴുന്നൂ നെടുനാളവൻ. 

ഉപമിപ്പാനൊന്നുമില്ലാതവന്റെ ചരണങ്ങളിൽ
ചേർന്നവർക്കെന്നിയരുതിച്ചേതോദുഃഖമകറ്റുവാൻ. 

ധർമ്മസാഗരപാദത്തിൽ ചേർന്നണഞ്ഞവരെന്നിയേ
കർമ്മക്കടലിൽനിന്നങ്ങു കരേറുന്നില്ലൊരുത്തരും. 

ഗുണമെട്ടുള്ള തൻപാദം പണിയാ മൗലിയേതുമേ
ഗുണമില്ലാത്തതാം ജ്ഞാനഗുണഹീനാക്ഷമെന്നപോൽ. 

ഈശൻപദത്തിൽ ചേരായ്കിൽ കടക്കുന്നില്ല, ചേർന്നിടിൽ
കടന്നീടുന്നു ജനനപ്പെരുങ്കടലിൽ നിന്നവർ. 

വാൻചിറപ്പ് (വർഷവർണ്ണനം)

മഴ കാരണമായ് ലോകമഴിയാതെ വരുന്നിത്
അതിനാലതു പാരിന്നൊരമൃതെന്നുണരേണ്ടതാം. 

ഉണ്ണുന്നവർക്കിങ്ങുണ്ണേണ്ടുമൂണുണ്ടാക്കിയവർക്കിത്
ഉണ്ണുമ്പോഴങ്ങതിൽ ചേർന്നൂണായതും മഴയായിടും.

ആഴി ചൂഴുന്ന വലുതാമൂഴിയിൽ പാരമായ് പശി
മഴ പെയ്യാതെയായീടിൽ ഒഴിയാതഴൽ ചേർത്തിടും.

മഴയാമൊരു സമ്പത്തിൻ സമൃദ്ധി കുറവായിടിൽ
കൃഷി ചെയ്യാതെയാമിങ്ങു കൃഷീവലരൊരുത്തരും.

കൊടുക്കുന്നതുമീവണ്ണം കെട്ടവർക്കു സഹായമായ്
എടുത്തീടുന്നതും നിന്നതൊക്കെയും മഴയായിടും.

വിണ്ണിൽനിന്നു മഴത്തുള്ളി വീഴലില്ലായ്കിലെങ്ങുമേ
ഒരു പച്ചപ്പുല്ലു പോലും കാൺമാനരുതു കണ്ണിനാൽ.

നെടും കടലിനും മേന്മ കുറയും കൊണ്ടൽനീരിനെ
എടുത്തു തന്നിൽനിന്നങ്ങു കൊടുത്തീടായ്കിൽ മാരിയെ.

മഴ പെയ്യാതെയായീടിൽ വാനവർക്കും മനുഷ്യരാൽ
മഖവും പൂജയും മന്നിൽ നിന്നു ചെല്ലാതെയായിടും.

പേരാർന്നൊരീ പ്രപഞ്ചത്തിൽ മാരി പെയ്യാതെയായിടിൽ
ദാനം തപസ്സു രണ്ടിന്നും സ്ഥാനമില്ലാതെയായിടും.

നീരില്ലായ്കിൽ പാരിലേതും കാര്യമാർക്കും നടന്നിടാ
മാരിയില്ലായ്കിലപ്പോഴാ നീരുമില്ലാതെയായിടും.

നീത്താർ പെരുമൈ(സന്യാസിമഹിമ)

വഴിയേ സന്യസിച്ചുള്ള മഹിമാവിങ്ങുയർന്നതായ്
നിന്നീടുന്നിതു ശാസ്ത്രത്തിൽ നിർണ്ണയം സ്പൃഹണീയമാം.

സന്യാസിമഹിമാവിന്നു സന്നിഭം ചൊല്കിലുർവിയിൽ
ഒന്നില്ലാതാകെ മൃതരെയെണ്ണീടുന്നതിനൊപ്പമാം.

ബന്ധമോക്ഷങ്ങളിൽ ഭേദം കണ്ടിങ്ങു കഠിനവ്രതം
പൂണ്ടവർക്കുള്ള മഹിമ ഭൂവിലേറ്റമുയർന്നതാം.

വലുതാം വാനിൽ വാഴ്വോർക്കു തലയാമിന്ദ്രനൂഴിയിൽ
ജിതേന്ദ്രിയന്റെ ശക്തിക്കു മതിയാമൊരു സാക്ഷിയാം.

അറിവാമങ്കുശത്താലഞ്ചറിവാം വാരണങ്ങളെ
തളച്ചവൻ മോക്ഷഭൂവിൽ മുളയ്ക്കുമൊരു ബീജമാം.

കഴിയാത്തതു ചെയ്തീടും മഹാന്മാ,രല്പരായവർ
ചെയ്കയില്ലൊരു കാലത്തും ചെയ്തീടാൻ കഴിയാത്തത്.

ശബ്ദം സ്പർശം രൂപരസം ഘ്രാണമഞ്ചിൻ വിഭാഗവും
അറിയുന്നവനിൽത്തന്നെ പെരുതാം ലോകമൊക്കെയും.

പരിപൂർണ്ണവയസ്സുള്ള നരനിൽ ഗരിമാവിനെ
അവരന്നരുളിച്ചെയ്ത മറയിങ്ങറിയിച്ചിടും.

ഗുണമാം കുന്നേറിയങ്ങു നില്ക്കുന്ന മുനിമാരുടെ
കോപം ക്ഷണികമെന്നാലും ഭൂവിൽ ദുർവാരമാമത്.

സർവ്വപ്രാണിയിലും തുല്യകൃപ പൂണ്ടു നടക്കയാൽ
അന്തണന്മാരെന്നു ചൊല്ലേണ്ടതു സന്യാസിമാരെയാം.

ഭാര്യാധർമ്മം(ഗൃഹിണീത്വം)

വസതിക്കൊത്ത ഗുണമുള്ളവളായ്, വരവിൽ സമം
വ്യയവും ചെയ്യുകിൽ തന്റെ വാഴ്ചയ്ക്കു തുണയാമവൾ.

ഗുണം കുടുംബിനിക്കില്ലാതാകി, ലെല്ലാമിരിക്കിലും
ഗുണമില്ല കുടുംബത്തിനി,ല്ലാതാകും കുടുംബവും.

ഗുണം കുടുംബിനിക്കുണ്ടായീടിലെന്തി,ല്ലവൾക്കത്
ഇല്ലാതെയാകിലെന്തുണ്ട,ങ്ങൊന്നുമില്ലാതെയായിടും.

ചാരിത്ര്യശുദ്ധിയാകുന്ന ഗുണത്തോടൊത്തു ചേർന്നിടിൽ
ഗൃഹനായികയെക്കാളും വലുതെന്തു ലഭിച്ചിടാൻ?

ദൈവത്തിനെത്തൊഴാതാത്മനാഥനെത്തൊഴുതെന്നുമേ
എഴുനേൽപ്പവൾ, പെയ്യെന്നു ചൊല്ലിടിൽ മഴ പെയ്തിടും.

തന്നെ രക്ഷിച്ചു തൻ പ്രാണനാഥനെപ്പേണി, പേരിനെ
സൂക്ഷിച്ചു ചോർച്ചയില്ലാതെ വാണീടിലവൾ നാരിയാം.

അന്തഃപുരത്തിൽ കാത്തീടിലെന്തുള്ളതവരെ സ്വയം
നാരിമാർ കാക്കണം സ്വാത്മചാരിത്ര്യംകൊണ്ടതുത്തമം.

നാരിമാർക്കിങ്ങു തൻ പ്രാണനാഥപൂജ ലഭിക്കുകിൽ
ദേവലോകത്തിലും മേലാം ശ്രേയസ്സൊക്കെ ലഭിച്ചിടാം.

പേരു രക്ഷിക്കുന്ന നല്ല, നാരിയില്ലാതെയായിടിൽ
പാരിടത്തിൽ സിംഹയാനം ഗൗരവം തന്നിൽ വന്നിടാ.

നാരീഗുണം ഗൃഹത്തിന്നു ഭൂരിമംഗളമായത്
സാരനാം പുത്രനതിനു നേരായൊരു വിഭൂഷണം.
അപൂർണ്ണം
ശ്രീനാരായണഗുരുവിന്റെ കൃതികൾ